آسٹریلین اوپن میں کامیابی: جوکووچ فیڈرر اور نڈال سے صرف دو ٹائٹلز کی دوری پر 
جوکووچ اب اسپین کے ٹینس اسٹار رافیل نڈال اور سوئٹزرلینڈ کے راجر فیدرر سے صرف دو گرینڈ سلیم ٹائٹلز پیچھے ہیں۔ دونوں کھلاڑیوں نے 20، 20 گرینڈ سلیم اپنے نام کر رکھے ہیں۔ 
ویب ڈیسک — جوکووچ نے اتوار کو میلبرن میں ایک آسان مقابلے کے بعد اپنے روسی حریف ڈینیل مدیویو کو 7-5، 6-2، اور 6-2 سے شکست دی۔ ابتدائی سیٹ میں مدیویو نے کچھ مزاحمت دکھائی تاہم باقی ماندہ سیٹس میں جوکووچ نے حریف کھلاڑی کے قدم نہیں جمنے دیے اور دو گھنٹے سے بھی کم وقت میں میچ کا فیصلہ ہو گیا۔ جوکووچ اب اسپین کے ٹینس اسٹار رافیل نڈال اور سوئٹزرلینڈ کے راجر فیڈرر سے صرف دو گرینڈ سلیم ٹائٹلز پیچھے ہیں۔ دونوں کھلاڑیوں نے 20، 20 گرینڈ سلیم اپنے نام کر رکھے ہیں۔ ورلڈ نمبر چار ڈینئل مدیویو فائنل سے قبل مسلسل 20 میچ جیت چکے تھے۔ تاہم جوکووچ نے فائنل میں اُنہیں شکست دے کر اُن کی فتوحات کا سلسلہ بھی توڑ دیا ہے۔ یہ دونوں کھلاڑیوں کے درمیان آٹھواں مقابلہ تھا اس سے قبل جوکووچ چار جب کہ مدیویو تین میچوں میں کامیابی حاصل کر چکے تھے۔ میچ جیتنے کے بعد گفتگو کرتے ہوئے جوکووچ کا کہنا تھا مدیویو دنیا کے اُن مشکل ترین حریفوں میں سے ایک ہیں جنہیں ہرانے کے لیے پورا زور لگانا پڑتا ہے۔ خواتین کے مقابلوں میں جاپان کی ٹینس اسٹار نومی اوساکا نے آسٹریلین اوپن کے فائنل میں امریکہ کی ٹینس اسٹار جنیفر بریڈی کو شکست دے کر ٹائٹل اپنے نام کیا تھا۔ نومی اوساکا نے ہفتے کو فائنل میں امریکی حریف کو 4-6 اور 3-6 سے شکست دی تھی۔